Diari Oficial de la Generalitat Valenciana


Sumari del DOGV 5997, del 21-04-2009 (2009/4124)

RESOLUCIÓ de 14 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Justicia i Administracions Públiques i la Asociación Española de Fundaciones per a enfortir el sector fundacional a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5997

Data del DOGV
:   21-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4124


Data del document
:   14-04-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * associació
    * fundació

RESOLUCIÓ de 14 d'abril de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Justicia i Administracions Públiques i la Asociación Española de Fundaciones per a enfortir el sector fundacional a la Comunitat Valenciana. [2009/4124]  
La Conselleria de Justicia i Administracions Públiques i la Asociación Española de Fundaciones han subscrit, després de la tramitació prèvia reglamentària, el 3 de març de 2009, un conveni marc de col·laboració per a enfortir el sector fundacional a la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0378/2009, i que figura com a annex d'esta resolució.  
València, 14 d'abril de 2009.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la Conselleria de Justícia i Administracions Públiques i l'Asociación Española de Fundaciones per a enfortir el sector fundacional a la Comunitat Valenciana  
 València, 3 de març de 2009  
Reunits  
D'una part, Paula Sánchez de León, consellera de Justícia i Administracions Públiques, facultada per aquest acte per Acord del Consell de 12 de setembre de 2008.  
D'una altra, Carlos Álvarez Jiménez, president de l'Asociación Española de Fundaciones, en virtut de les atribucions que li confereix l'article 24.a) dels estatuts de l'esmentada entitat.  
Ambdues parts es reconeixen capacitat legal necessària per a l'atorgament del present conveni marc, i   
Manifesten  
Primer. Que l'Asociación Española de Fundaciones (d'ara en avant AEF) és una associació privada i independent, amb origen en 1978, declarada d'utilitat pública, d'àmbit nacional, que associa més de 1000 fundacions espanyoles de les més diverses dimensions, finalitats i àmbits d'actuació (local, provincial, autonòmic, nacional i internacional). La seua missió és treballar en benefici del conjunt del sector fundacional tant a curt, com a mitjà i llarg termini, en pro del seu desenrotllament i enfortiment. Els seus fins són:  
1. Representar i defensar els interessos de totes les fundacions espanyoles, davant de les administracions públiques i altres instàncies i organismes, públics o privats, tant a Espanya com fora d'aquesta.  
2. Prestar serveis a les entitats associades, que faciliten i milloren la seua gestió, i promoure la seua professionalització i el millor compliment dels fins en benefici del conjunt de la societat.  
3. Articular i enfortir el sector fundacional, mitjançant la promoció del coneixement mutu i la col·laboració, que permeten la creació de xarxes, tant sectorials (grups sectorials), com territorials (consells autonòmics). L'any 2005 es va constituir el Consell Autonòmic de Fundacions de la Comunitat Valenciana, integrat per 87 fundacions, els fins del qual són:  
- Articular i enfortir el sector fundacional a la Comunitat Valenciana.  
- Incrementar i millorar la relació amb l'administració autonòmica, en concret amb el Protectorat.  
- Promoure el contacte i la col·laboració entre les fundacions.  
- Prestar, de forma més pròxima, els serveis a les fundacions associades  
Segon. La Conselleria de Justícia i Administracions Públiques és el departament del Consell a què correspon exercir les competències entre altres matèries, la de fundacions, segons el que establix l'article 13 del Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i l'article 1 del Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 31/2008, de 28 de març.  
Tercer. La Conselleria de Justícia i Administracions Públiques té, entre els seus objectius, promoure les fundacions com a integrants de la societat civil perquè coadjuven més eficaçment amb els poders públics en la consecució de fins d'interés general.  
Quart. L'article 34 de la Constitució Espanyola de 1978, reconeix el dret de fundació per a fins d'interés general, d'acord amb la Llei.  
Per tot allò que s'ha exposat, la Conselleria de Justícia i Administracions Públiques i l'AEF estan interessades a establir una cooperació permanent, per la qual cosa acorden subscriure el present Conveni d'acord amb les següents  
Clàusules  
Primera. És objecte del present conveni marc col·laborar en la consecució dels seus objectius comuns, per a enfortir el sector fundacional a la Comunitat Valenciana i amb això, el conjunt de la societat valenciana.  
Aquesta col·laboració es podrà plasmar, entre altres, en les següents línies de treball:  
- Promoure el coneixement del sector fundacional valencià i la seua millor comunicació amb el conjunt de la societat, i fomentar la transparència a través d'estudis i publicacions sobre les característiques i activitats del sector.   
- Promoure la professionalització de les fundacions i del seu personal per a contribuir al millor èxit dels seus fins i al compliment de les seues obligacions.  
- Promoure la participació del Consell Autonòmic de Fundacions de la Comunitat Valenciana com a òrgan representatiu del sector fundacional en aquesta Comunitat, i interlocutor amb les administracions públiques, mitjançant la seua presència en els corresponents òrgans consultius, com el Consell Superior de Fundacions.   
- Promoure la comunicació mútua per a procurar el millor compliment dels objectius comuns en benefici de la societat.  
Segona. Els acords per a la celebració de les activitats específiques que puguen derivar-se de la col·laboració establida en aquest Conveni Marc es formalitzaran en convenis específics o singulars per a cada una d'aquestes.   
Tercera. El present conveni marc tindrà una vigència indefinida des del moment de la seua firma, sense perjuí de la seua renúncia expressa per alguna de les parts amb un mes d'antelació. No obstant això, la seua resolució no afectarà el desenrotllament dels convenis específics que s'hagueren formalitzat, els quals es mantindran vigents fins a la seua conclusió.  
En prova de conformitat firmen el present conveni marc per duplicat exemplar i a un sol efecte, en el lloc i la data assenyalats en l'encapçalament.  
La consellera de Justícia i Administracions Públiques: Paula Sánchez de León  
El president de l'Asociación Española de Fundaciones: Carlos Álvarez Jiménez